VDSS Sklep Pdp 224/2019
Sodna praksa Višjega delovnega in socialnega sodišča, 2019-04-18

Oddelek za individualne in kolektivne delovne spore

Sonja Pucko Furman (preds.), Jelka Zorman Bogunovič (poroč.), mag. Aleksandra Hočevar Vinski

odločitev o pravdnih stroških - delna izpolnitev zahtevka - takojšen umik - načelo uspeha

Pravilna je ugotovitev sodišča prve stopnje, da tožnik tožbe sicer ni umaknil takoj po izpolnitvi zahtevka, vendar pa v vmesnem času (od izpolnitve zahtevka do umika tožbe) toženi stranki niso nastali nobeni stroški.

I. Pritožba se zavrne in se izpodbijani del sklepa (točka II izreka) potrdi.

II. Stranki sami krijeta vsaka svoje stroške pritožbenega postopka.

1. Sodišče prve stopnje je izdalo sklep, s katerim je v I. točki izreka ustavilo postopek. V II. točki izreka sklepa je odločilo, da tožena stranka sama krije svoje stroške postopka, tožniku pa je dolžna v roku 8 dni povrniti stroške postopka v znesku 107,63 EUR, v primeru zamude z zakonskimi zamudnimi obrestmi od prvega dne po poteku izpolnitvenega roka do plačila.

2. Zoper II. točko izreka sklepa vlaga pritožbo tožena stranka zaradi zmotne uporabe materialnega prava in zmotne ugotovitve dejanskega stanja in predlaga, da pritožbeno sodišče pritožbi ugodi, izpodbijani sklep v II. točki izreka spremeni, podrejeno pa, da ga razveljavi ter zadevo vrne sodišču prve stopnje v ponovno odločanje, tožniku pa naloži v plačilo stroške postopka tožene stranke, skupaj s pritožbenimi stroški. Tožena stranka je tožniku za vtoževana referenčna obdobja obračunala 420,95 EUR in ga tožniku izplačala pri plači za november 2017. Tožnik pa je s tožbo najprej vtoževal 432,61 EUR. Sodišče prve stopnje je o stroških odločilo po načelu uspeha in sicer ob upoštevanju prvotno postavljenega zahtevka in ne s spremembo tožbe z dne 4. 12. 2017 postavljenega zahtevka. Ker je tožnik prejel delno plačilo dne 5. 12. 2017, tožbo pa je umaknil 16. 1. 2019, ni dvoma, da tožbe ni umaknil takoj, kot to določa ZPP. Določbi prvega odstavka 154. in prvega odstavka 158. člena ZPP, na kateri se je pri odločitvi o stroških postopka oprlo sodišče prve stopnje, se res dopolnjujeta, vendar le v primeru, če pride do umika tožbe takoj po izpolnitvi zahtevka. Če pa temu ni tako, pa mora tožnik toženi stranki v skladu s prvim odstavkom 158. člena ZPP povrniti vse stroške postopka. Poleg tega pa sodišče tudi ni pravilno ugotovilo uspeha tožnika v pravdi, saj ni upoštevalo spremembe tožbe, kar bi posledično pomenilo le 22 % uspeh tožnika v pravdi.

3. Tožnik je na pritožbo odgovoril. Pritožbenim navedbam v celoti nasprotuje kot neutemeljenim ter pritožbenemu sodišču predlaga, da pritožbo kot neutemeljeno zavrne in v celoti potrdi izpodbijani sklep sodišča prve stopnje, toženi stranki pa naloži plačilo tožnikovih pritožbenih stroškov.

5. Pritožbeno sodišče je izpodbijani del sklepa preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (Ur. l. RS, št. 26/99 in nasl. - ZPP). Pri tem preizkusu je ugotovilo, da sodišče prve stopnje ni storilo bistvenih kršitev določb pravdnega postopka, na katere pritožbeno sodišče pazi po uradni dolžnosti, ter da je na ugotovljeno dejansko stanje pravilno uporabilo materialno pravo.

6. Iz ugotovitev sodišča prve stopnje izhaja, da je tožnik 3. 2. 2017 vložil tožbo zaradi plačila 30 % dodatka za delo preko polnega delovnega časa za referenčna obdobja od 1. 7. 2011 do 30. 6. 2016 v skupnem znesku 432,61 EUR s pp, dne 4. 12. 2017 pa je tožbo spremenil tako, da je zahteval 130 % plačilo urne postavke v istem referenčnem obdobju. Tožbo je dne 16. 1. 2019 umaknil v celoti. Tožena stranka se je z umikom strinjala, zato je sodišče postopek ustavilo, ter odločilo o stroških postopka.

7. Iz listin v spisu izhaja, da sodišče o spremembi tožbe ni odločalo in da se tožena stranka o spremembi ni izjasnila, prav tako pa se tudi ni spustila v obravnavanje o glavni stvari po spremenjeni tožbi. Po odgovoru na tožbo je dne 22. 1. 2019 podala le pripravljalno vlogo, v kateri se je strinjala z umikom tožbe in priglasila stroške postopka. Pravilna je ugotovitev sodišča prve stopnje, da tožnik tožbe sicer ni umaknil takoj po izpolnitvi zahtevka, vendar pa v vmesnem času (od izpolnitve zahtevka do umika tožbe) toženi stranki niso nastali nobeni stroški. Pri tem se je pravilno oprlo na sodno prakso in sicer sklep VSL II Cp 1707/2015. Skladno z določbo drugega odstavka 154. člena ZPP v zvezi s prvim odstavkom 158. člena ZPP je o stroških postopka pravilno odločilo. Tožnik je v postopku uspel 97,31 % (vtoževal je 432,61 EUR, prejel pa 420,95 EUR), tožena stranka pa 2,69 %. Pravilno je ugotovilo tudi potrebne stroške obeh strank in glede na uspeh v postopku toženi stranki pravilno naložilo v plačilo potrebne stroške tožnika.

8. Ker niso podani pritožbeni razlogi in ker pritožbeno sodišče tudi ni našlo kršitev, na katere pazi po uradni dolžnosti, je pritožbo zavrnilo kot neutemeljeno ter kot pravilen in zakonit potrdilo sklep sodišča prve stopnje v izpodbijanem delu (2. točka 365. člena ZPP). Pritožbeno sodišče je odgovorilo le na pritožbene navedbe, ki so odločilnega pomena (prvi odstavek 360. člena ZPP).

9. Tožena stranka s pritožbo ni uspela, zato sama krije svoje stroške pritožbenega postopka (prvi odstavek 165. člena v zvezi s prvim odstavkom 154. člena ZPP), tožnik pa sam krije svoje stroške odgovora na pritožbo, saj z njim k odločitvi ni bistveno pripomogel (155. člen ZPP).

Zakon o pravdnem postopku (1999) - ZPP  - člen 154, 154/2, 158, 158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.